સફળતા-નિષ્ફળતાથી ચલિત થયા વગર માણસ પોતાના ધ્યેયને હાંસલ કરવા માટે પ્રયત્નશીલ રહે છે, તેને જીવનલક્ષી શિક્ષણ મળ્યું છે તેમ કહેવાય. એ જ રીતે જીવનમાં આવનારા પડકારો ઝીલવાની જેની વૃતિ તૈયાર થઇ છે તે જ સાચો શિક્ષિત છે. પડકારોનો સામનો સામી છાતીએ કરવાની જે હિંમત ધરાવે છે એટલું જ નહિ પરંતુ સામેથી જે ચેલેંજ ઉપાડવા તૈયાર છે તે શિક્ષિત છે. જીવનમાં માત્ર મુશ્કેલીઓ જ આવે છે એવું નથી. ક્યારેક ઝંઝાવાતનો પવન ફુંકાય છે, બધું જ છિન્ન ભિન્ન થઇ જાય છે ત્યારે પલાયનવાદી થઇ જવાના બદલે જે ફરીથી સર્જન પ્રક્રિયા માટે સજ્જ બને છે તે સાચો શિક્ષિત છે.